b"\n_START_ARTICLE_\nEesti \xc3\x9cli\xc3\xb5pilaste Selts\n_START_PARAGRAPH_\nEesti \xc3\x9cli\xc3\xb5pilaste Selts (E\xc3\x9cS, 'Viron ylioppilaiden seura') on 1870 perustettu virolainen miesopiskelijaj\xc3\xa4rjest\xc3\xb6. E\xc3\x9cS toimi aiempina vuosina Tartossa Tarton yliopiston yhteydess\xc3\xa4, kunnes 1940 toinen maailmansota esti j\xc3\xa4rjest\xc3\xb6n toimimisen normaalisti. Neuvosto-Viron aikana E\xc3\x9cS toimi Viron ulkopuolella Ruotsissa, Saksassa, Australiassa, Isossa-Britanniassa, Yhdysvalloissa sek\xc3\xa4 Argentiinassa maastapaenneiden j\xc3\xa4seniens\xc3\xa4 ja heid\xc3\xa4n j\xc3\xa4lkel\xc3\xa4istens\xc3\xa4 yll\xc3\xa4pit\xc3\xa4m\xc3\xa4n\xc3\xa4. Eesti \xc3\x9cli\xc3\xb5pilaste Selts perustettiin 1988 Tartossa uudelleen._NEWLINE_E\xc3\x9cS synnyn taustalla on Jakob Hurt, joka toimi Tartossa kymnaasin opettajana 1868\xe2\x80\x931872. H\xc3\xa4n kutsui virolaisia ylioppilaita kotiinsa lukemaan 1862 ilmestynytt\xc3\xa4 Kalevipoegia. N\xc3\xa4ist\xc3\xa4 illoista Eesti \xc3\x9cli\xc3\xb5pilaste Selts syntyi._NEWLINE_E\xc3\x9cS toimii p\xc3\xa4\xc3\xa4osin Tartossa, omassa 1902 valmistuneessa talossaan osoitteessa J. T\xc3\xb5nissoni 1. T\xc3\xa4m\xc3\xa4n lis\xc3\xa4ksi Viron rajojen sis\xc3\xa4puolella E\xc3\x9cSill\xc3\xa4 on my\xc3\xb6s huoneisto Tallinnassa._NEWLINE_E\xc3\x9cS:in tunnusnauhan, suomalaista osakuntanauhaa vastaavan nauhan, v\xc3\xa4rit ovat samat kuin Viron lipussa. Eesti \xc3\x9cli\xc3\xb5pilaste Seltsin suomalaisia yst\xc3\xa4vyysj\xc3\xa4rjest\xc3\xb6j\xc3\xa4 ovat Pohjois- ja Etel\xc3\xa4-Pohjalainen Osakunta sek\xc3\xa4 Vasa nation."